Proses begin om SAL met nuwe lugdiens te vervangFoto: Maroela Media Daar is met ŉ proses begin om die beleërde Suid-Afrikaanse Lugdiens (SAL) met ŉ nuwe herstruktureerde lugdiens te vervang wat as vlagskip vir Suid-Afrika kan dien. Volgens die departement van openbare werke het minister Pravin Gordhan en werknemers van die SAL met ŉ “dapper proses” begin waarvolgens ŉ leierskapspakt tussen al die rolspelers onderteken is. Volgens die pakt is al die partye verbind tot ŉ nuwe benadering waar erken word dat daar ŉ geweldige verandering sal wees ten opsigte van ŉ prestasiegebaseerde kultuur vir alle vlakke van leierskap, bestuur en werknemers terwyl die oorgang na ŉ nuwe lugredery plaasvind. Die SAL se sakeredders het vroeër aangekondig dat daar net twee opsies is vir die lugredery, naamlik om die lugdiens te sluit of om dit te likwideer. Dit het gekom nadat die regering aangedui het dat daar nie meer geld aan die lugdiens toegeken sal word nie. Die nuwe lugredery moet volgens Gordhan absoluut daarop fokus om internasionaal mededingend te word ten opsigte van veiligheid, gehalte en koste. “Buitengewone tye verg buitengewone maatreëls.” Gordhan het gesê midde die Covid-19-storm en die gepaardgaande ekonomiese onsekerheid, is ŉ nuwe gewaagde benadering nodig indien Suid-Afrika enigsins ŉ kans wil staan om belangrike lugvermoë en handelsverbindings deur ŉ strategiese nasionale bate wil behou. Die minister van openbare ondernemings, Pravin Gordhan (Foto: Ntswe Mokoena/GCIS) Die minister het streng tydlyne daargestel vir die ontwikkeling van die sakereddingsplan sowel as parameters ten einde te bepaal watter paadjie die ou SAL kan volg. “Die oorgang na die nuwe lugdiens gaan dalk opofferings, pyn en swaarkry tot gevolg hê vir almal wat betrokke is. Die leierskapsforum erken dat hulle ŉ verantwoordelikheid het om die uitdagings te versag deur ŉ reeks maatreëls, insluitend voorkeur herindiensneming, heropleiding en ondernemingsontwikkelingsgeleenthede, in te stel.” Die departement en vakbonde werk volgens Gordhan aan ŉ sakemodel vir ŉ nuwe nasionale lugdiens en hoe dit gedoen kan word ten einde mededinging te verseker in veiligheid, gehalte en koste. Die bedoeling is om ŉ lugredery te skep wat ŉ katalisator is vir beleggings, werkskepping in sleutelsektore en ekonomiese groei. “En om dit te doen deur ŉ lugredery te ontwerp wat befonds word deur ŉ verskeidenheid opsies soos strategiese ekwiteitvennote, befondsers en die verkoop van nie-kernbates en waar die partye steeds van mening is dat die staat moet voortgaan om ŉ rol te speel.”